Dostál, Ondrej, poslanec NR SR (2018-05-15):
Vážený pán minister, vážený pán podpredseda Národnej rady, kolegyne, kolegovia, Belgicko, Kanada, Dánsko, Francúzsko, Island, Taliansko, Luxembursko, Holandsko, Nórsko, Portugalsko, Spojené kráľovstvo, Spojené štáty, Grécko, Turecko, Nemecko, Španielsko, Česko, Maďarsko, Poľsko, Bulharsko, Estónsko, Lotyšsko, Litva, Rumunsko, Slovensko, Slovinsko, Albánsko, Chorvátsko a už aj Čierna Hora, týchto 29 štátov sú členovia Severoatlantickej aliancie. 26 z týchto 29 krajín sú európske krajiny. Turecko leží na európskom kontinente len svojou menšou časťou, Spojené štáty a Kanada ležia v Severnej Amerike, ale 26 z 29 členských štátov NATO sú európske krajiny. Je úplne smiešne stavať do protikladu európske štáty a NATO. NATO, to je Európa a naopak, Európa to je okrem Európskej únie predovšetkým aj NATO, lebo Severoatlantická aliancia je súhrn členských krajín. Je to nejaký nadnárodný celok, nie je to nejaký štát, federácia, je to združenie spolupracujúcich členských krajín a s výnimkou Turecka sú to všetko krajiny demokratické, krajiny rešpektujúce základné ľudské práva a slobody, krajiny rešpektujúce vládu práva. Ešte si pamätáme na 90. roky, keď sa Slovenská republika uchádzala o členstvo v Európskej únii a v Severoatlantickej aliancii, a aby sa mohla stať členom týchto dvoch integračných zoskupení, tak musela dosiahnuť pokrok práve v týchto oblastiach. Nebolo to samozrejmé v období tretej vlády Vladimíra Mečiara, v období tuhého mečiarizmu, ale dokázali sme sa vysporiadať s Mečiarom, dokázali sme sa vysporiadať s mečiarizmom a dokázali sme, že patríme do Severoatlantickej aliancie aj do Európskej únie a že dokážeme rešpektovať hodnoty slobody, demokracie, ľudských práv a vlády zákona. A nie sú to len slová. Je to prax, je to realita členských krajín Severoatlantickej aliancie, v tejto chvíli s výnimkou Turecka. Prečo krajiny Severoatlantickej aliancie vysielajú svojich vojakov do Pobaltia a do Poľska? Snáď Litva, Lotyšsko a Estónsko majú záujem, aby sa ich územie stalo východiskom pre agresiu? Chcú snáď napadnúť Rusko? Vážne? Alebo tam chcú umiestniť vojakov iných členských krajín Severoatlantickej, krajín aliancie z dôvodu, aby Rusko provokovali, ako to tu opakovane zaznelo? To je provokácia, že krajina slobodne sa rozhodne, že na svojom území umiestni dobrovoľne, na základe svojho vlastného rozhodnutia vojakov svojich spojencov a tie krajiny dobrovoľne na základe svojho vlastného rozhodnutia tam tých vojakov vyzvú? Toto naozaj budeme považovať za, za provokáciu? Tak to je veľmi pomýlené chápanie suverenity. To je taká suverenita v štýle Sovietskeho zväzu, v štýle Brežnevovej doktríny alebo momentálne už aj, aj imperiálnej politiky Putinovho Ruska. Pobaltské krajiny snáď nemôžu mať na svojom území vojská svojich spojencov, lebo by to bola provokácia pre Rusko? Ukrajina sa nemôže slobodne rozhodnúť, že sa bude uchádzať o členstvo v Európskej únii alebo nebodaj v NATO z dôvodu, že by sa to Rusku nepáčilo? Opakovane tu zaznelo, že účasť našich vojakov a vlastne aj účasť vojakov iných krajín Severoatlantickej aliancie v Pobaltí je iba symbolická. Samozrejme, že keby došlo k vojenskému útoku, tak pár desiatok našich vojakov to nezachráni, ale je to veľmi dôležité symbolické gesto, lebo má odstrašujúci účinok. Ako sa píše aj v správe, o ktorej budeme zrejme zajtra hlasovať, týmto sa jednoznačne demonštruje solidarita spojencov a ich odhodlanie a schopnosť reagovať spustením okamžitej reakcie proti akejkoľvek agresii voči členskému štátu NATO. Je v ňom presvedčenie, že v tejto veci bude tak, ako to pri takýchto príležitostiach býva, dosiahnutý konsenzus všetkých demokratických politických síl, všetkých, samozrejme, fašisti budú proti. Ich predseda vyzval poslancov SMER-u a SNS, aby sa hlasovania nezúčastnili. Jeden z poslancov SMER-u, pán poslanec Blaha už doobeda prisľúbil, že hlasovať nebude, takže vopred vypočul želanie pána poslanca Kotlebu, ale myslím si, že poslanci všetkých ostatných strán by mali hlasovať za tento návrh. Mali by sme sa správať zodpovedne, mali by sme okrem toho, že takto symbolicky podporíme našich spojencov, mali by sme si plniť svoje domáce úlohy a svoje povinnosti zodpovednej členskej krajiny Severoatlantickej aliancie, mali by sme zvyšovať rozpočet na obranu na 2 % hrubého domáceho produktu, mali by sme modernizovať našu armádu. O tejto téme by sa iste dalo povedať aj zopár kritických slov, ale toto nie je na to vhodná príležitosť. Toto je chvíľa, keď treba ukázať, že všetky demokratické politické sily stoja za civilizačnou príslušnosťou Slovenska k Západu, za naším členstvom v Severoatlantickej aliancii a za zodpovedným a lojálnym prístupom k našim spojencom. Ďakujem za pozornosť.